KUPIŠKIO RAJONO SAVIVALDYBĖS TARYBA

SPRENDIMAS

DĖL GLOBOS CENTRO VEIKLOS IR VAIKO BUDINČIO GLOBOTOJO VYKDOMOS PRIEŽIŪROS KUPIŠKIO RAJONO SAVIVALDYBĖJE ORGANIZAVIMO IR KOKYBĖS PRIEŽIŪROS TVARKOS APRAŠO PATVIRTINIMO

2021 m. rugsėjo 30 d. Nr. TS-233

Kupiškis

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 16 straipsnio 2 dalies 38 punktu, 18 straipsnio 1 dalimi, Lietuvos Respublikos socialinių paslaugų įstatymo 13 straipsnio 1 dalimi, Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 „Dėl Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašo patvirtinimo“, Kupiškio rajono savivaldybės taryba n u s p r e n d ž i a:

1. Patvirtinti Globos centro veiklos ir vaiko budinčio globotojo vykdomos priežiūros Kupiškio rajono savivaldybėje organizavimo ir kokybės priežiūros tvarkos aprašą (pridedama).

2. Pripažinti netekusiu galios Kupiškio rajono savivaldybės tarybos 2019 m. lapkričio 28 d. sprendimą Nr. TS-279 „Dėl Globos centro veiklos organizavimo Kupiškio rajono savivaldybėje tvarkos aprašo patvirtinimo“ su visais pakeitimais.

3. Nustatyti, kad šis sprendimas įsigalioja nuo 2021 m. spalio 1 d.

4. Paskelbti šį sprendimą Savivaldybės interneto svetainėje ir Teisės aktų registre.

Savivaldybės mero pavaduotojas Augenijus Cesevičius

PATVIRTINTA

Kupiškio rajono savivaldybės tarybos

2021 m. rugsėjo 30 d. sprendimu Nr. TS-233

GLOBOS CENTRO VEIKLOS IR VAIKO BUDINČIO GLOBOTOJO VYKDOMOS PRIEŽIŪROS KUPIŠKIO RAJONO SAVIVALDYBĖJE ORGANIZAVIMO IR KOKYBĖS PRIEŽIŪROS TVARKOS APRAŠAS

I SKYRIUS

BENDROSIOS NUOSTATOS

1. Globos centro veiklos ir vaiko budinčio globotojo vykdomos priežiūros Kupiškio rajono savivaldybėje organizavimo ir kokybės priežiūros tvarkos aprašas (toliau – Tvarkos aprašas) nustato globos centro veiklos tikslą ir funkcijas, budinčio globotojo, globėjo (rūpintojo) veiklą, pagalbos budintiems globotojams, globėjams (rūpintojams), įtėviams, šeimynų dalyviams, Kupiškio rajono šv. Kazimiero vaikų globos namų padalinio bendruomeninių vaikų globos namų (toliau – bendruomeniniai vaikų globos namai) darbuotojams koordinavimą ir teikimą, globos centro ir budinčio globotojo veiklos finansavimą, globos centro veiklos kokybės priežiūrą.

2. Šis Tvarkos aprašas parengtas vadovaujantis Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 „Dėl Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašo patvirtinimo“ (toliau – Aprašas).

3. Tvarkos apraše vartojamos sąvokos:

3.1. Globos centras – Kupiškio socialinių paslaugų centro padalinys, kuris, įgyvendindamas vaiko globėjo (rūpintojo) teises ir pareigas, pagal tarpusavio bendradarbiavimo ir paslaugų teikimo sutartį perduoda likusį be tėvų globos vaiką, socialinę riziką patiriantį vaiką prižiūrėti budinčiam globotojui, teikia ir organizuoja socialines paslaugas bei kitą pagalbą pagal poreikį vaikui ir budinčiam globotojui, globėjui (rūpintojui), įtėviams, šeimynų dalyviams, socialinių paslaugų įstaigų, dirbančių su vaikais, darbuotojams, taip pat kitokią pagalbą vaiko tėvams, siekiant grąžinti vaiką į šeimą;

3.2. budintis globotojas – fizinis asmuo, atitinkantis Lietuvos Respublikos civiliniame kodekse globėjui (rūpintojui) keliamus reikalavimus, išklausęs globėjų ir įtėvių mokymus ir budinčių globotojų konsultavimo kursus, pagal su Globos centru sudarytą tarpusavio bendradarbiavimo ir paslaugų teikimo sutartį prižiūrintis likusius be tėvų globos vaikus, socialinę riziką patiriančius vaikus, su kuriais nėra susietas giminystės ryšiais, arba šioje sutartyje nustatytais atvejais teikiantis kitokią pagalbą vaiko tėvams, siekiant grąžinti vaiką į šeimą. Budintis globotojas vykdo veiklą pagal individualios veiklos pažymą.

4. Kitos šiame Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos socialinių paslaugų įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos šeimynų įstatyme, Lietuvos Respublikos išmokų vaikams įstatyme, Vaiko laikinosios globos (rūpybos) nuostatuose, patvirtintuose Lietuvos Respublikos socialinės apsaugos ir darbo ministro 2002 m. balandžio 18 d. įsakymu Nr. 56 „Dėl Vaiko laikinosios globos (rūpybos) nuostatų patvirtinimo“, Apraše vartojamas sąvokas.

II SKYRIUS

GLOBOS CENTRO VEIKLOS TIKSLAS IR FUNKCIJOS

5. Globos centro veiklos tikslas – užtikrinti, kad visiems tėvų globos netekusiems vaikams, įvaikintiems vaikams, globėjų (rūpintojų) globojamiems (rūpinamiems) vaikams, šeimynoje globojamiems (rūpinamiems) vaikams, budinčių globotojų prižiūrimiems vaikams, budintiems globotojams, šeimynos dalyviams, globėjams (rūpintojams), įtėviams ir kartu gyvenantiems jų šeimos nariams ar asmenims, ketinantiems jais tapti, būtų prieinama ir suteikiama reikalinga konsultacinė, psichosocialinė, teisinė ir kita pagalba, siekiant vaiką, įvaikį tinkamai ugdyti ir auklėti šeimai artimoje aplinkoje.

6. Globos centras savo veiklą vykdo vadovaudamasis Aprašu.

III SKYRIUS

BUDINČIO GLOBOTOJO, GLOBĖJO (RŪPINTOJO) VEIKLA

7. Budinčiais globotojais, globėjais (rūpintojais) gali tapti asmenys, atitinkantys Lietuvos Respublikos civiliniame kodekse globėjui (rūpintojui) keliamus reikalavimus, Lietuvos Respublikos socialinių paslaugų įstatyme budinčiam globotojui, Lietuvos Respublikos civiliniame kodekse vaikus globojančiai (rūpinančiai) šeimai nustatytus reikalavimus. Asmenys, pageidaujantys globoti (rūpinti) be tėvų globos likusį vaiką, turi išklausyti mokymų pagal Globėjų (rūpintojų), budinčių globotojų, įtėvių, bendruomeninių vaikų globos namų darbuotojų mokymo ir konsultavimo programą, patvirtintą Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos (toliau – VVTAĮT) 2018 m. birželio 1 d. direktoriaus įsakymu Nr. BV-66 „Dėl Globėjų (rūpintojų), budinčių globotojų, įtėvių, bendruomeninių vaikų globos namų darbuotojų mokymo ir konsultavimo programos patvirtinimo“ (toliau – GIMK) programos pagrindinę dalį, o asmenys, siekiantys vykdyti budinčio globotojo veiklą, – mokymų pagal GIMK programos specializuotą dalį.

8. Budintis globotojas prižiūri vaiką savo gyvenamojoje vietoje ir natūralioje šeimos aplinkoje, užtikrindamas jam emocinį bei fizinį saugumą, visavertį vaiko poreikius atitinkantį ugdymą, auklėjimą ir kasdienę priežiūrą, vykdo kitas teises ir pareigas, numatytas Lietuvos Respublikos socialinių paslaugų įstatyme.

9. Budintis globotojas prižiūri vaiką pagal Globos centro ir budinčio globotojo tarpusavio bendradarbiavimo ir paslaugų teikimo sutartį. Veiklą budintis globotojas vykdo pagal individualios veiklos pažymą.

10. Budintis globotojas, vykdydamas veiklą, atlieka šias funkcijas:

10.1. kriziniais atvejais (iki 3 mėnesių), kai vaiką reikia skubiai bet kuriuo paros metu apgyvendinti saugioje aplinkoje;

10.2. kai reikia suteikti laikiną atokvėpį kitiems budintiems globotojams, globėjams (rūpintojams), esant galimybei, – šeimynos dalyviams (iki 2 savaičių, išimtiniais atvejais ir tik tuo atveju, jeigu vaikas yra vyresnis nei 7 metų, – iki 1 mėnesio);

10.3. iki baigsis vaiko laikinoji globa (rūpyba) ir vaikas bus grąžintas į šeimą, jam bus nustatyta nuolatinė globa (rūpyba) arba vaikas bus įvaikintas. Išimtiniais atvejais, kai teismas nustato vaiko nuolatinę globą (rūpybą) globos centre, – iki vaikui bus nustatyta nuolatinė globa (rūpyba) šeimoje arba vaikas bus įvaikintas.

11. Tvarkos Aprašo 10.1 papunktyje numatyta priežiūra gali būti keičiama į Tvarkos aprašo 10.3 papunktyje numatytą priežiūrą, jei vaikui reikia ilgesnės nei 3 mėnesių priežiūros.

12. Budintis globotojas vienu metu negali prižiūrėti daugiau kaip 3 vaikų. Bendras vaikų (su kitais šeimoje augančiais vaikais) skaičius budinčio globotojo šeimoje – ne daugiau kaip 6. Prižiūrimų vaikų skaičius gali būti didesnis tik išimtiniais atvejais, kai broliai bei seserys neišskiriami ir tai raštu suderinta su Globos centru bei budinčiu globotoju. Globos centro ir budinčio globotojo tarpusavio bendradarbiavimo ir paslaugų teikimo sutartyje tiksliai nurodoma, kiek ir kokio amžiaus, kokių poreikių vaikų budintis globotojas vienu metu įsipareigoja prižiūrėti.

13. Globėjas (rūpintojas) vaiko globėju (rūpintoju) skiriamas Lietuvos Respublikos civilinio kodekso ir Lietuvos Respublikos civilinio proceso kodekso nustatyta tvarka. Globėjas (rūpintojas) globoja (rūpina) vaiką savo gyvenamojoje vietoje, natūralioje šeimos aplinkoje ir įgyvendina Lietuvos Respublikos civiliniame kodekse numatytas globėjo (rūpintojo) teises bei pareigas. Globėjas (rūpintojas) gali laikinai prižiūrėti vaiką, kuriam reikalinga globa (rūpyba) ir laikinoji globa (rūpyba) dar nenustatyta, kol jam globa (rūpyba) bus nustatyta, taip pat kai budintiems globotojams, globėjams (rūpintojams) ir, esant galimybėms, šeimynos dalyviams reikia suteikti laikiną atokvėpį.

14. Vaiko, kuriam pagal Lietuvos Respublikos civilinį kodeksą ir Lietuvos Respublikos civilinio proceso kodeksą globa (rūpyba) nustatyta Globos centre, priežiūros ir gyvenamoji vieta negali būti Globos centro buveinės ar socialinės globos įstaigos (padalinio) vieta.

IV SKYRIUS

VVTAĮT ATESTUOTO ASMENS PAGALBOS KOORDINAVIMAS IR TEIKIMAS

15. VVTAĮT atestuoto asmens pagalbos koordinavimas ir teikimas budintiems globotojams, globėjams (rūpintojams), šeimynos dalyviams, įtėviams ir kartu gyvenantiems jų šeimos nariams organizuojamas vadovaujantis Aprašo IV skyriumi.

V SKYRIUS

PAGALBOS BUDINTIEMS GLOBOTOJAMS, GLOBĖJAMS (RŪPINTOJAMS), ĮTĖVIAMS, ŠEIMYNŲ DALYVIAMS, BENDRUOMENINIŲ VAIKŲ GLOBOS NAMŲ DARBUOTOJAMS KOORDINAVIMAS IR TEIKIMAS

16. Globos centras teikia pagalbą budinčiam globotojui, globėjui (rūpintojui), šeimynos dalyviui, įtėviams ir jų šeimos nariams tiek prieš vaiko apgyvendinimą pas budintį globotoją, globėją (rūpintoją), šeimynos dalyvį, tiek priežiūros ar globos (rūpybos) metu.

17. Pagalba budintiems globotojams, globėjams (rūpintojams), šeimynų dalyviams, įtėviams bendruomeninių vaikų globos namų darbuotojams, organizuojama vadovaujantis Aprašo V skyriumi.

VI SKYRIUS

GLOBOS CENTRO IR BUDINČIO GLOBOTOJO VEIKLOS FINANSAVIMAS

18. Globos centro teikiamos paslaugos budintiems globotojams, globėjams (rūpintojams), įtėviams, šeimynų dalyviams, bendruomeninių vaikų globos namų darbuotojams finansuojamos iš Kupiškio rajono savivaldybės (toliau – Savivaldybė) biudžeto lėšų.

19. Budinčio globotojo veiklą per Globos centrą finansuoja ta savivaldybė, kurios iniciatyva vaikui nustatyta globa (rūpyba) Globos centre ir kai vaikas paimtas iš nesaugios aplinkos ir apgyvendintas pas budintį globotoją dar nenustačius globos (rūpybos).

20. Asmeniui, kuris siekia tapti budinčiu globotoju, globėju (rūpintoju) ir kuriam siūloma GIMK programa kitoje savivaldybėje, Globos centras kompensuoja kelionės į kitą savivaldybę išlaidas ar organizuoja transporto paslaugos teikimą.

21. Globos centrų atstovų kelionių į vaiko globos (rūpybos) peržiūras, atvejo vadybos posėdžius ir iš jų išlaidas finansuoja Globos centras tos savivaldybės, kurios teritorijoje inicijuotas vaiko laikinosios globos (rūpybos) ar nuolatinės globos (rūpybos) nustatymas.

22. Savivaldybės administracija skiria ir moka vaiko globėjo (rūpintojo) teises ir pareigas įgyvendinančiam Globos centrui už budinčio globotojo, kuris yra sudaręs tarpusavio bendradarbiavimo ir paslaugų teikimo sutartį su Globos centru, prižiūrimą vaiką:

22.1. vaiko globos (rūpybos) išmokas, mokamas Lietuvos Respublikos išmokų vaikams įstatymo nustatyta tvarka;

22.2. globos (rūpybos) išmokų tikslinius priedus, mokamus Lietuvos Respublikos išmokų vaikams įstatymo nustatyta tvarka;

22.3. išmokas vaikui, mokamas Lietuvos Respublikos išmokų vaikams įstatymo nustatyta tvarka, vaikui skirtą slaugos ir priežiūros (pagalbos) išlaidų tikslinę kompensaciją, mokamą pagal Lietuvos Respublikos tikslinių kompensacijų įstatymą, ir kitas išmokas, jei teisė gauti šias išmokas vaikui ir globėjui (rūpintojui) numatyta įstatymuose;

22.4. atlygį budinčiam globotojui:

22.4.1. 1,25 minimalios algos dydžio (toliau – MMA) per mėnesį, kai Globos centras neperduoda budinčiam globotojui prižiūrėti vaiko ir kai budinčiam globotojui teikiamos atokvėpio paslaugos arba jis dėl ligos laikinai negali prižiūrėti vaikų;

22.4.2. 1,5 MMA per mėnesį, kai Globos centras perduoda budinčiam globotojui prižiūrėti 1 vaiką (kai vaikui įsteigta globa (rūpyba) ir kai vaikui neįsteigta globa (rūpyba);

22.4.3. 2 MMA per mėnesį, kai Globos centras perduoda budinčiam globotojui prižiūrėti 2 vaikus (kai vaikui įsteigta globa (rūpyba) ir kai vaikui neįsteigta globa (rūpyba);

22.4.4. 3 MMA per mėnesį, kai Globos centras perduoda budinčiam globotojui prižiūrėti 3 vaikus (kai vaikui įsteigta globa (rūpyba) ir kai vaikui neįsteigta globa (rūpyba);

22.4.5. 2 MMA per mėnesį, kai Globos centras perduoda budinčiam globotojui prižiūrėti 1 kūdikį, vaiką su negalia ar paauglį nuo 12 metų (kai vaikui įsteigta globa (rūpyba) ir kai vaikui neįsteigta globa (rūpyba));

22.4.6. vienkartinę pašalpą išmokant per 3 darbo dienas:

22.4.6.1. 150 Eur už kiekvieną vaiką, kuriam neįsteigta globa (rūpyba) ir kurį Globos centras perduoda budinčiam globotojui;

22.4.6.2. 150 Eur už kiekvieną vaiką, kuriam įsteigta globa (rūpyba) Globos centre ir kurį Globos centras perduoda budinčiam globotojui arba kuriam įsteigta globa (rūpyba) Globos centre ir kuriam iki globos (rūpybos) įsteigimo buvo nustatyta gyvenamoji vieta pas tą patį budintį globotoją;

22.4.7. pagalbos pinigus (kai vaikui įsteigta globa (rūpyba) ir kai vaikui neįsteigta globa (rūpyba).

23. Globos centras kas mėnesį perveda Tvarkos aprašo 22.1, 22.3 ir 22.4 papunkčiuose numatytas ir iš Savivaldybės gautas lėšas budinčiam globotojui tarpusavio bendradarbiavimo ir paslaugų teikimo sutartyje nustatytomis sąlygomis.

24. Atlygis budinčiam globotojui mokamas Globos centro ir budinčio globotojo tarpusavio bendradarbiavimo ir paslaugų teikimo sutarties galiojimo laikotarpiu net ir tais atvejais, kai Globos centras neperduoda budinčiam globotojui prižiūrėti vaiko.

25. Tvarkos aprašo 22.2 papunktyje numatytą išmoką Globos centras naudoja papildomai pagalbai vaikui (pvz.: logopedo, psichiatro, vaiko neformaliojo ugdymo ar užimtumo paslaugoms) ir (ar) pagalbai budinčiam globotojui (pvz.: psichoterapijai, supervizijai, profesinės kompetencijos ugdymui) teikti, išmokos neperduodamas budinčiam globotojui, jei tarpusavio bendradarbiavimo ir paslaugų teikimo sutartyje nenumatyta kitaip.

26. Budintys globotojai, siekdami patenkinti vaiko pagrindinius ir saviraiškos poreikius, įsipareigoja Tvarkos aprašo 22.1, 22.3 papunkčiuose numatytas gaunamas išmokas skirti vaiko išlaikymui (pvz.: maistui, drabužiams, kanceliarinėms prekėms, higienos prekėms, laisvalaikiui ir ugdymui, kišenpinigiams, medikamentams ir pan.). Globos centras turi teisę prašyti budinčių globotojų pateikti išlaidas pagrindžiančius dokumentus tarpusavio bendradarbiavimo ir paslaugų teikimo sutartyje nustatyta tvarka.

27. Atlygis budinčiam globotojui mokamas Globos centro ir budinčio globotojo tarpusavio bendradarbiavimo ir paslaugų teikimo sutarties galiojimo laikotarpiu net ir tais atvejais, kai Globos centras neperduoda budinčiam globotojui prižiūrėti vaiko.

28. Globėjas (rūpintojas), įgyvendindamas vaiko globėjo (rūpintojo) teises ir pareigas, gauna vaiko globos (rūpybos) išmokas, globos (rūpybos) išmokų tikslinius priedus, išmokas vaikui, mokamus Išmokų vaikams įstatymo nustatyta tvarka, vaikui skirtą slaugos ir priežiūros (pagalbos) išlaidų tikslinę kompensaciją, mokamą pagal Lietuvos Respublikos tikslinių kompensacijų įstatymą, ar kitas išmokas, jei teisė gauti šias išmokas vaikui ir globėjui (rūpintojui) numatyta įstatymuose.

29. Vaiko, patiriančio socialinę riziką, išlaikymo budinčio globotojo, globėjo (rūpintojo) šeimoje, kol bus nustatyta laikinoji globa (rūpyba) ar vaikas bus grąžintas biologiniams tėvams, laikino atokvėpio paslaugų budintiems globotojams, šeimynos dalyviams, globėjams (rūpintojams) išlaidas finansuoja Savivaldybė.

VII SKYRIUS

PAGALBOS PINIGŲ MOKĖJIMAS

30. Pagalbos pinigai skiriami ir mokami budinčiam globotojui, globėjui (rūpintojui) ir šeimynų dalyviams, kurių globojamiems vaikams laikinoji globa (rūpyba) nustatyta Savivaldybės administracijos direktoriaus įsakymu, o nuolatinė globa – teismo sprendimu (nutartimi).

31. Pagalbos pinigai skiriami ne daugiau kaip už 3 praėjusius mėnesius nuo prašymo ir visų dokumentų pateikimo dienos.

32. Pagalbos pinigai už kiekvieną globojamą vaiką, nepriklausomai nuo vaiko amžiaus ar neįgalumo lygio, iki vaikui sukaks 18 metų ir vyresnį, jeigu jis mokosi pagal bendrojo ugdymo programą (įskaitant ir profesinio mokymo įstaigose besimokančius pagal bendrojo ugdymo programą ir pagal bendrojo ugdymo programą kartu su profesinio mokymo programa), bet ne ilgiau, iki jam sukaks 21 metai, mokami:

32.1. budinčiam globotojui – 4 bazinių socialinių išmokų dydžių išmoka per mėnesį;

32.2. globėjui (rūpintojui) ir šeimynų dalyviams – 2 bazinių socialinių išmokų dydžių išmoka per mėnesį.

33. Globos centras, globėjas (rūpintojas) ir šeimynų dalyviai dėl pagalbos pinigų skyrimo kreipiasi į Savivaldybės administracijos Socialinės paramos skyrių (toliau – Socialinės paramos skyrius) su prašymu (prašymo formą tvirtina Savivaldybės administracijos direktorius įsakymu) ir pateikia šiuos dokumentus:

33.1. asmens tapatybę patvirtinantį dokumentą;

33.2. šeimynos registracijos dokumentus (tik šeimynos dalyviams);

33.3. dokumentus, patvirtinančius laikinosios ar nuolatinės globos (rūpybos) nustatymą.

34. Pagalbos pinigai Globos centrui, globėjui (rūpintojui) ir šeimynų dalyviams skiriami ir nutraukiami Savivaldybės administracijos direktoriaus įgalioto asmens sprendimu.

35. Pagalbos pinigai neskiriami:

35.1. jeigu paskelbta prižiūrimo, globojamo (rūpinamo) vaiko paieška ar jis teismo pripažintas nežinia kur esančiu, kol neišnyksta nurodytos aplinkybės;

35.2. jeigu vaiko laikinoji globa (rūpyba) nustatyta tėvų prašymu dėl jų laikino išvykimo iš Lietuvos Respublikos.

36. Globos centras, globėjas (rūpintojas) ir šeimynų dalyviai per 1 mėnesį nuo pasikeitusių aplinkybių, turinčių įtakos pagalbos pinigams mokėti, privalo apie tai raštu pranešti Socialinės paramos skyriui dėl pagalbos pinigų skyrimo.

37. Pagalbos pinigai turi būti naudojami globojamo vaiko poreikiams tenkinti: jo ugdymui, lavinimui, sveikatos priežiūrai, užimtumui, drabužiams, kišenpinigiams, kitoms vaiko reikmėms.

38. Už tinkamą pagalbos pinigų panaudojimą yra atsakingas budintis globotojas, globėjas (rūpintojas) ir šeimynų dalyviai.

39. Pagalbos pinigai mokami už praėjusį mėnesį.

40. Pagalbos pinigų mokėjimo dydis už ne visą mėnesį teikiamą globą (rūpybą) yra nustatomas proporcingai teikiamos priežiūros ar globos (rūpybos) trukmei.

41. Pagalbos pinigų naudojimą pagal paskirtį prižiūri ir kontroliuoja Savivaldybė.

42. Nustačius, kad pagalbos pinigai yra naudojami ne pagal paskirtį ir yra neužtikrinama vaiko gerovė, Globos centras nedelsdamas raštu informuoja Socialinės paramos skyrių.

43. Pagalbos pinigų mokėjimas nutraukiamas:

43.1. nustačius, kad pagalbos pinigai naudojami ne pagal paskirtį ir neužtikrinama globotinio (rūpintinio) gerovė;

43.2. įvaikinus globotinį (rūpintinį);

43.3. apgyvendinus globotinį (rūpintinį) socialinės globos įstaigoje, bendruomeniniuose vaikų globos namuose;

43.4. globėjui (rūpintojui), šeimynos dalyviui deklaravus savo gyvenamąją vietą kitoje valstybėje;

43.5. panaikinus globą (rūpybą);

43.6. budinčiam globotojui, globėjui (rūpintojui) ir šeimynų dalyviams atsisakius sudaryti galimybes vykdyti pagalbos pinigų kontrolę.

VIII SKYRIUS

BAIGIAMOSIOS NUOSTATOS

44. Įgyvendindami Tvarkos aprašo nuostatas, duomenų valdytojai užtikrina, kad jų atliekamas asmens duomenų tvarkymas atitiktų 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau ‒ Reglamentas), Lietuvos Respublikos asmens duomenų teisinės apsaugos įstatymo nuostatas. Duomenų subjektų teisės įgyvendinamos Reglamento ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

45. Dokumentai saugomi Dokumentų saugojimo taisyklių, patvirtintų Lietuvos vyriausiojo archyvaro 2011 m. gruodžio 28 d. įsakymu Nr. V-157 „Dėl Dokumentų saugojimo taisyklių patvirtinimo“, nustatyta tvarka ir Bendrųjų dokumentų saugojimo terminų rodyklėje, patvirtintoje Lietuvos vyriausiojo archyvaro 2011 m. kovo 9 d. įsakymu Nr. V‑100 „Dėl Bendrųjų dokumentų saugojimo terminų rodyklės patvirtinimo“, nustatytais terminais.

46. Globos centro veiklos ir vaiko budinčio globotojo vykdomos priežiūros kokybės vertinimas atliekamas vadovaujantis Aprašu.

47. Tvarkos aprašas keičiamas, papildomas ir pripažįstamas netekusiu galios Savivaldybės tarybos sprendimu.

________________________________________